Source: http://www.juristaitab.ee/forum/viewtopic.php?f=6&t=1639
Timestamp: 2013-05-26 00:21:17+00:00
Document Index: 2829289

Matched Legal Cases: ['§ 89', 'kohus ', '§ 95', '§ 84', '§ 86', '§ 91', 'kohus ', '§ 94', 'kohus ', '§ 94', '§ 137', '§ 143', 'kohus ', '§ 378']

juristaitab.ee • Vaata teemat - Isa kandmine sünnitunnistusele, st isaduse tuvastamine
07 Aug 2012, 10:52 Noortel sündis kooselust laps, kelle sünnidokumendile otsustati isa nime mitte kanda. Ausalt öeldes oli põhjus majanduslik- vallasema toetuse saamine. Noored läksid lahku. Paraku läks elu nii, et laps jäi kasvatada mehe vanemate juurde. Lapsel on seal kodu, ta on hoitud ja armastatud. Lapse isa tegeleb lapsega nädalas paar kolm korda, emaga kohtub laps kuus korra ja sedagi ehk pool päeva. Nüüd teatas lapse ema, et ta soovib lähitulevikus koos lapsega välismaale kolida. Enne aga abiellub ja soovib, et uus mees lapse lapsendaks ( väljendas nii, et "oma nime peale võtaks"). Lapse bioloogiline isa soovib selle jutu peale ennast kanda isana sünnitunnistusele ja taotleda ka ametlikku hooldusõigust. Otsene põhjus see, et last ei viidaks Eestist ära (ilma tema nõusolekuta), lapselt ei võetaks kodu, tegelikku isa ja isaga suhtlemisvõimalust. Lapse ema asjade sellise käiguga tõenäoliselt vabatahtlikult nõus ei ole. Mida edasi teha- kas ainuke lahendus on kohtusse pöörduda? Kas siis tuleb esitada hagi isaduse tuvastamiseks ja ühtlasi lapse hooldusõiguse saamiseks ning suhtlemiskorra kehtestamiseks? Kas igaljuhul tuleb teha DNA test? Lapse ema tõenäoliselt ei vaidlustagi isadust, küll aga ei soovi ta kaotada üksikvanema staatust. Sooviksin nõu, mida oleks antud olukorras mõistlik teha ja millest alustada.Kohtus teadagi võtavad asjad aega ja enne võib tulla kätte päev, kus laps isast, vanavanaematest, oma tegelikust kodust lahutatakse ja Eestist ära viiakse. Kas antud hagi raames saab taotleda ka esmast õiguskaitset, st lapse Eestist äraviimise keelamist? Laps on 5.aastane.
Postitusi: 3Liitunud: 18 Mär 2011, 07:55
Re: Isa kandmine sünnitunnistusele, st isaduse tuvastamine
17 Aug 2012, 08:19 Tere,Isaduse omaksvõtuks on vajalik lapse ema nõusolek (PKS § 89), selle puudumisel on võimalik esitada kohtusse hagi isaduse tuvastamiseks. Isaduse tuvastamise otsustab kohus mehe hagi põhjal, mis on esitatud lapse vastu (PKS § 95 lause 1). Isaduse tuvastab kohus, kui PKS § 84 lõike 1 punkti 1 või 2 või § 86 kohaselt ei ole ühtki meest lapse isana kindlaks tehtud, samuti kui isadus on vaidlustatud PKS § 91 alusel ja kohus on tuvastanud, et laps ei põlvne mehest, kelle isadus vaidlustati (PKS § 94 lg 1). Põlvnemise isast tuvastab kohus asjaolude alusel, mis võimaldavad eeldada, et laps põlvneb sellest mehest (PKS § 94 lg 2). DNA testi tegemise vajalikkus sõltub vaidluse asjaoludest. Hooldusõiguse ja suhtlemiskorra asjas on samuti võimalik vaidluse korral esitada kohtule avaldus (vt ka PKS § 137 jj, § 143 jj).Perekonnaasjas võib kohus menetluse ajaks reguleerida ka vanema õigusi ühise lapse suhtes, vanema suhtlemist lapsega, lapse väljaandmist teisele vanemale, seadusest tuleneva ülalpidamiskohustuse täitmist, muu hulgas kohustada kostjat menetluse ajal elatist maksma või selleks tagatist andma, muid perekonnaga seonduvaid küsimusi, mille kiire lahendamine on asjaoludest tulenevalt vajalik (tsiviilkohtumenetluse seadustiku § 378 lg 1).LugupidamisegaSA Õigusteenuste Büroo